dh-unibe/image-text_koenigsfelden-charters-post-1500 huggingface dataset:
Ich, Heynrich Lüttold der wagner, buͦrger zuͦ Bruͦgg im Aͤrgoͤw, thuͦn khùnd und
bekhaͤnn mich offentlich mit disem brief, dass ich eynes ufrechten, redlichen, staͤtten
und vesten koùffs für mich und min erben zù koùffen geben hab dem from̄en, fürne¬
✳ men und wysen herrn Samùeln Tilman, der zyt hofmeyster zuͦ Küngsfelden, der zuͦhand₎
desselben hofs von mir erkoufft und ertùschet hat anderthalbe juchart acher, gelegen inn der
Closterzellg an der clostermatt, genant der Saffergarten, und an Steffan Schwytzers und Hanns
Weerders acheren, die beed er sampt disen minen zuͦ gemelter matten erkoùfft und alles darzù ingehaget, und hatt min matten, die an solicher zaͤlg und an schulthesz Pùren acher ligt, zù disen achern
die anderthalb juchart gehoͤrt und ich biszhar darab jaͤrlich ermeltem hof zinset ein muͤtt und
zwey viertel kernen bodenzinsz, da inn disem koùff der gemellt herr hofmeyster den mütt
kernen uff sich genom̄en, mich und min erben desz gar und eewentlich erlasszen, darzuͦ mir
zwoͤlff guldin an baaren gellt harusz geben, damit ich um̄ die anderthalb juchart acher
vernuͤgt und bezalt bin, aber die zwey viertel kernen sollend ich und mine erben ab der genanten matten fürbaszhin jaͤrlich wie biszhar zinsen. daruf so widrzych ich nùn mich
für mich und min erben der gesagten anderthalben juchart₎ achern unnd setz den gemelt₎
herrn hofmeister, alle syne nachkhom̄en und beruritlich den hof Küngsfelden desz inn
inn guͦt, rüwig possesz, gewallt und geweer inn der besten und krefftigisten form, als ich
das von recht und gewonheit wegen thùn sol, kan und mag, sollich acher als ir recht eygenthuͦmb innzuhaben, zenùtzen und zenyesszen noch irem willen und gevallen, von mir, minen
erben und allermenglichem daran ungehindert by gùtten trùwen one alle gefhaͤrd inn
chrafft disz briefs. desz zuͦ warem urkhund hab ich erbätten den from̄en und wysen
herrn Balthasar Füchsli, der zyt schulthesszen zù Brugg, min günstigen herrn, das er syn
eygen ingesigel für mich und myn erben, doch ime und synen erben one schaden, an diszen brief
gehaͤnckt hatt, der geben ist Martini ze herpst im tùsent fùnffhundert und sibenzigist₎ jar. ✳
Königsf. 962
Staatsarchiv
AARGAU
✳ K ✳ B ✳ 37 ✳
koùffbrieff um̄ Heynrich
Lütolds iɉ jùchart acher
so zū Saffergart₎ ingeshlagen sind